FI Euroopan unionin virallinen lehti CE 88/686

(2004/C 88 E/0705)

KIRJALLINEN KYSYMYS E-0146/04

esittäjä(t): José Ribeiro e Castro (UEN) komissiolle

(26. tammikuuta 2004)

Aihe: Venezuela ja kansanäänestys

Venezuelan perustuslain mukaan on mahdollista järjestää kansanäänestys presidentin erottamiseksi virasta sen jälkeen, kun puolet hänen virkakaudestaan on kulunut. Perustuslaissa säädetään, että kumoavan kansanäänestyksen järjestämisestä koskevan vaatimuksen on allekirjoitettava vähintään 20 prosenttia Venezuelan 11 miljoonasta äänioikeutetusta, mikä on noin 2,6 miljoonaa.

Kuten tiedetään, tätä tarkoitusta varten Venezuelan oppositio luovutti elokuussa 2003 kansalliselle vaalilautakunnalle (CNE) 120 laatikkoa, joiden sisältämien noin kolmen miljoonan nimikirjoituksen avulla on tarkoitus saada järjestettyä kansanäänestys presidentti Hugo Chavezin erottamiseksi virasta.

Tiedotusvälineiden mukaan viranomaiset ovat vasta äskettäin ilmoittaneet aloittaneensa kerättyjen nimikirjoitusten tarkastusprosessin, joka vaikuttaa mitä ilmeisimmin viivytysmenettelyltä, jolla pyritään estämään maan täydellinen demokratisoituminen.

Tilanne on saanut opposition epäilemään vaalilautakunnan soveltuvuutta tehtävään, koska kyseitä prosessia on jatkuvasti lykätty, ja CNE:n edustalla on jo järjestetty protesteja.

Kysyn komissiolta seuraavaa:

— Mitä tietoja komissiolla on näistä asioista?

— Onko komissio yrittänyt saada Venezuelan viranomaisilta takeita siitä, että nimikirjoitusten tarkastus-prosessi hoidetaan vapaasti ja oikeudenmukaisesti?

— Komissio on jo suostunut lähettämään valtuuskunnan tarkkailemaan vaaleja. Onko komissio valmis seuraamaan ja arvioimaan alustavaa nimikirjoitusten tarkastusprosessia, jos sille tällaista ehdotetaan tai siltä pyydetään sitä? Voisiko tämä tehtävä soveltua myös jo julkistetulle tutkimusvaltuuskunnalle? Vai katsooko komissio, että tämän toiminnan yhdistäminen siihen, että arvioidaan, onko EU:n harjoittama tarkkailu asianmukaista, hyödyllistä ja mahdollista, voisi vaikeuttaa asioihin puuttumista?

— Minkä arvion komissio tekee Venezuelan poliittisesta tilanteesta viime kuukausien aikana?

Christopher Pattenin komission puolesta antama vastaus

(2. maaliskuuta 2004)

Venezuelan perustuslain mukaan on mahdollista järjestää kansanäänestys vaaleilla valittujen viranomaisten erottamiseksi virasta, kun puolet virkakaudesta on kulunut. Tämä vahvistettiin hallituksen ja opposition 29. toukokuuta 2003 allekirjoittamassa sopimuksessa. Tätä tarkoitusta varten oppositio on kerännyt allekirjoituksia vetoomukseen, jossa vaaditaan kansanäänestyksiä presidentti Chávezin ja 27:n hallitusta tukevan kansalliskokouksen jäsenen erottamiseksi, ja hallituksen tukijat ovat puolestaan keränneet nimiä kansanäänestyksiä koskevaan vetoomukseen 37:n oppositiota tukevan kansalliskokouksen jäsenen erottamiseksi.

Kansallinen vaalilautakunta (CNE) tarkastaa parhaillaan opposition 19. joulukuuta 2003 luovuttamia allekirjoituksia ja hallituksen tukijoiden aiemmin luovuttamia allekirjoituksia, ja työn oli tarkoitus valmistua 13. helmikuuta 2004, mutta se saadaan päätökseen vasta helmikuun lopussa tai maaliskuun alussa 2004. Jos allekirjoituksia on riittävästi (yli 2,4 miljoonaa allekirjoitusta presidentin erottamiseksi), CNE:n on järjestettävä yksi tai useampi kansanäänestys 97 päivän kuluessa (vuoden 2004 toukokuun loppuun mennessä). Siksi allekirjoitusten vahvistaminen on erittäin tärkeää. CNE tekee tarkastuksen huomattavien paineiden alaisena, mutta se on saanut voimakasta kansainvälistä tukea muun muassa EU:lta. Prosessi etenee suuremmitta vaikeuksitta, vaikka oppositio onkin syyttänyt joitakin CNE:n jäseniä työn tahallisesta viivästyttämisestä.

OAS (Amerikan valtioiden järjestö) ja CC (Carter Centre) tarkkailevat allekirjoitusten tarkastusta hallituksen kutsusta, jotta voidaan taata prosessin avoimuus ja osoittaa, että se on toteutettu oikeudenmukaisesti. OAS ja CC kutsuttiin alun perin mukaan vain kahteen tarkastusprosessin kuudesta vaiheesta, mutta kutsu on OAS:n pyynnöstä ulotettu koskemaan kaikkia vaiheita.

Komissio tukee OAS:ää taloudellisesti 29. toukokuuta 2003 tehdyn sopimuksen täytäntöönpanossa 600 000 eurolla. Komissiolla ei kuitenkaan ole muuta tehtävää prosessissa, koska sitä ei ole kutsuttu tarkkailemaan allekirjoitusten keräämistä eikä tukemaan niiden tarkastusta.

Komissio tukee CNE:n pyrkimyksiä noudattaa perustuslaillista tehtäväänsä allekirjoitusten tarkastuksessa, eikä sillä ole syytä uskoa, että CNE epäonnistuisi velvoitteissaan. On erittäin tärkeää, että niin hallituksen tukijat kuin oppositiokin sitoutuvat julkisesti hyväksymään minkä tahansa perustuslain ja demokraattisten periaatteiden mukaisen päätöksen. EU on (22. joulukuuta 2003 annetussa julkilausumassa) julkisesti kehottanut kumpaakin osapuolta toimimaan näin. Presidentti Chávez ja jotkin oppositioryhmät ovat tehneet niin, mikä lievittää osaltaan mahdollisia poliittisia jännitteitä.

Jos CNE päättää, että presidenttiä koskeva kansanäänestys on järjestettävä, ja jos Venezuelan viranomaiset kutsuvat Euroopan unionin tarkkailijaksi, komissio lähettää Venezuelaan vaalitarkkailua käsittelevän tutkimusvaltuuskunnan, joka antaa suosituksia siitä, olisiko tarpeellista, hyödyllistä ja mahdollista lähettää paikalle EU:n vaalitarkkailuvaltuuskunta vaaliapua ja vaalitarkkailutoimintaa koskevassa komission tiedonannossa (1) kuvattujen käytäntöjen mukaisesti.

Komissio pitää myönteisenä, että allekirjoitusten keräämisprosessi sujui suvaitsevaisessa ja maltillisessa ilmapiirissä, ja se toivoo, että sama suvaitsevaisuuden henki vallitsee myös tarkastusprosessin aikana ja CNE:n ilmoittaessa tuloksista.

(1) KOM(2000) 191 lopullinen.